### 12.    Beslutning af delegationsregler/delegationsplan for de politiske udvalg 2018

**Åbent**

Sagsnr.: 326-2018-13436       J.nr.: 00.15.00           Dokumentnr.:
326-2018-233061

**Sagstype**

Beslutning.

**Resume og sagens baggrund**

Den nuværende delegationsplan blev godkendt af
Kommunalbestyrelsen på mødet den 30. marts 2016. Delegationsplanen skal
gennemgås mhp. ajourføring mindst 1 gang i Kommunalbestyrelsens
funktionsperiode. Ledelse, Jura og Kommunikation har i samarbejde med de
administrative partnerskabsholdere gennemgået kompetencefordelingsplanen og
fremlægger hermed forslag til ajourføring af delegationsplan for de politiske
udvalg til godkendelse.

**Indstillinger**

Kommunaldirektøren indstiller, at forslag til
"Delegationsplaner for de politiske udvalg" godkendes.

**Behandling**

Direktionen, Børn- og Familieudvalget, Kultur- og
Fritidsudvalget, Socialudvalget, Teknik- og Miljøudvalget, Ældre- og
Sundhedsudvalget, Økonomiudvalget og Kommunalbestyrelsen.

Forslagene til delegationsplaner indeholder kun enkelte forslag
til nye delegationer. Disse forslag er indeholdt i det vedhæftede forslag til
ny "delegationsplaner for de politiske udvalg", hvor de er markeret
med betegnelsen "NY".

Det bemærkes, at udvalgene *kun* skal behandle den
delegationsplan, der vedrører det pågældende udvalg. Dog skal forslag
vedrørende kondemnering af sundheds- og brandfarlige boliger, der er indeholdt
i planen for Økonomiudvalget, også behandles i Teknik- og Miljøudvalget.

Herudover er delegationsplanerne for de øvrige udvalg kun
medsendt til orientering.

**Sagsfremstilling**

*Baggrund:*
Ledelse, Jura og Kommunikation har i samarbejde med de administrative
partnerskabsholdere gennemgået den nuværende delegationsplan med henblik på en
ajourføring og evt. forenkling. Samtidig har partnerskabsholderne overvejet, om
der findes behov for at foreslå ændringer af de nuværende delegationer.

*Planen er ajourført ud fra flg. principper/formål:*

a) Sikre forenkling
og overskuelighed.

b) Delegationsplanen
skal alene beskrive, inden for hvilke emner/områder det politisk er besluttet,
at beslutningskompetencen er delegeret fra det politiske til det administrative
niveau. Såfremt der er behov for en nærmere beskrivelse af de interne
administrative beslutnings- og arbejdsgange på et fagområde, beskriver fagområdet
dette i et særskilt dokument.

c) Delegationerne
baserer sig både på områder, hvor der i forbindelse med konkret behandling af
en sag samtidig er truffet beslutning om delegation, samt områder hvor det har
vist sig hensigtsmæssigt med en delegation, fx som led i en forenkling af
beslutningsprocessen og dermed arbejdsgangene. Endelig er der tale om
ajourføringer pga. lovændringer samt rene redaktionelle
præciseringer/ændringer.

*Nye delegationsforslag:*
Ajourføringen af "Delegationsplaner for de politiske udvalg" baserer
sig på den nuværende delegationsplan og de politiske beslutninger, der er
truffet siden sidste opdatering.

Delegationsplanen indeholder dog også enkelte forslag til nye delegationer.
Disse forslag er indeholdt i det vedhæftede forslag til "delegationsplaner
for de politiske udvalg", hvor de er markeret med betegnelsen
"NY". Disse forslag har følgende indhold:

*Inden for Børn - og Familieudvalgets område:*

Med henblik på at forenkle beslutningsprocessen og dermed
arbejdsgangene foreslås det, at udpegning til og fritagelse fra poster i
skolebestyrelser, delegeres fra Kommunalbestyrelsen til administrationen.

*Inden for Kultur- og Fritidsudvalgets område:*

For at sikre lige vilkår på tværs af institutioner, foreslås
at godkendelse af vedtægter for Ungdomsskolen delegeres fra Kommunalbestyrelsen
til Kultur- og Fritidsudvalget, svarende til processen for godkendelse af
vedtægter for Musisk Skole.

*Teknik- og Miljøudvalget:*

For at sikre en ensartet proces ml. fastsættelse af gebyrer
og servicemål, foreslås at fastlæggelse af servicemål behandles i Kommunalbestyrelsen
(i dag behandles denne i Teknik- og Miljøudvalget).

*Ældre- og Sundhedsudvalget*

Det præciseres, at indsatsen vedr. genoptræning er
uddelegeret til administrationen. Dette har ikke tidligere fremgået af
delegationsplanen, hvorfor den er markeret som "ny". Der er dog ikke
tale om en "ny" delegation.

*Inden for Økonomiudvalgets område:* **(Bemærk, at
delegationer vedr. tværgående udbud, politikker og strategier er angivet under
Økonomiudvalget).**

For at forenkle beslutningsprocessen og dermed
arbejdsgangene foreslås, at der sker en bemyndigelse fra Økonomiudvalget til
administrationen ifm. flytning af midlertidige valgsteder.

Det foreslås endvidere, at harmonisere beslutningsgangene
ifm. afsked af direktører, uanset om direktøren overgår til
tjenestemandspension.

For at kunne agere hurtigere over for borgerne i
kondemneringssager, foreslås, at beslutninger ifm. kondemnering af sundheds- og
brandfarlige boliger delegeres fra Økonomiudvalg til fagudvalg. Derudover
foreslås, at beslutninger om at ophæve kondemnering delegeres til
administrationen, hvor der ikke længere skønnes sundheds- eller brandfare.

I og med at nye taxibevillinger er overdraget til Trafik-
bygge og boligstyrelsen foreslås præciseret, at ansvaret for taxibevillinger
under gammel lovgivning fortsat ligger i Økonomiudvalget.

Endelig er der nye opgaver og krav ifm. den nye
dataforordning, der betyder at Kommunalbestyrelsen skal udarbejde
sikkerhedsfortegnelser. Denne kompetence foreslås delegeret til
Direktion/sikkerhedsudvalg.

Der henvises til vedhæftede forslag til
"Delegationsplaner for de politiske udvalg" og det heri indeholdte
forord, hvori der nærmere redegøres for det generelle formål med
delegationsplaner samt det nærmere indhold af "Delegationsplanerne for de
politiske udvalg".

Et fysisk eksemplar af udkast til delegationsplan kan
afhentes i sekretariatet hos Valdemar Thygesen/Rebecca Skov.

**Økonomiske konsekvenser**

Ingen.

**Direktionens møde den 24. september
2018:**

Anbefales.

**Ældre- og Sundhedsudvalgets
møde den 1. oktober 2018:**

Anbefales. Gert Frederiksen (A) og Olga Steffensen (A) tog
forbehold.

**Bilag**

|  |  |
| --- | --- |
| Forord - delegationsplan 2018 | 326-2018-238817 |
| Indholdsforetegnelse til delegationsplan | 326-2018-240015 |
| Delegationsplan i høring - fællesdokument | 326-2018-233067 |